b'\n_START_ARTICLE_\nMe Too -kampanja\n_START_PARAGRAPH_\nMe Too -kampanja on lokakuussa 2017 maailmanlaajuiseksi someilmi\xc3\xb6ksi levinnyt liike. Kampanja muotoutui aihetunnisteeksi (engl. hashtag) yhdysvaltalaisen n\xc3\xa4yttelij\xc3\xa4n Alyssa Milanon 15. lokakuuta 2017 julkaiseman twiittauksen my\xc3\xb6t\xc3\xa4, jossa h\xc3\xa4n kehotti seuraajiaan jakamaan kokemuksiaan seksuaalisesta h\xc3\xa4irinn\xc3\xa4st\xc3\xa4 tunnisteella #metoo. Se on siis seksuaalista ahdistelua vastustava kampanja.\n_START_SECTION_\nSynty\n_START_PARAGRAPH_\nMe Too on alun perin nuorisoj\xc3\xa4rjest\xc3\xb6 Just Be Inc.:n perustajan Tarana Burken vuonna 2007 kehitt\xc3\xa4m\xc3\xa4 seksuaalista h\xc3\xa4irint\xc3\xa4\xc3\xa4 vastustava kampanja. Burke kertoo aloittaneensa sen ruohonjuuritason liikkeen\xc3\xa4 tavoittaakseen seksuaalisen hyv\xc3\xa4ksik\xc3\xa4yt\xc3\xb6n uhreja v\xc3\xa4h\xc3\xa4osaisissa yhteis\xc3\xb6iss\xc3\xa4._NEWLINE_Nuorisoty\xc3\xb6ntekij\xc3\xa4n\xc3\xa4 Burke ty\xc3\xb6skenteli p\xc3\xa4\xc3\xa4asiassa afroamerikkalaisten lasten ja nuorten kanssa. Ty\xc3\xb6ss\xc3\xa4\xc3\xa4n h\xc3\xa4n kuuli lukuisia kertomuksia erityisesti nuorten naisten seksuaalisesta hyv\xc3\xa4ksik\xc3\xa4yt\xc3\xb6st\xc3\xa4, ja er\xc3\xa4\xc3\xa4n hyv\xc3\xa4ksik\xc3\xa4ytetyn tyt\xc3\xb6n tarina inspiroi h\xc3\xa4nt\xc3\xa4 aloittamaan kampanjan. Burke antaa ymm\xc3\xa4rt\xc3\xa4\xc3\xa4, ett\xc3\xa4 h\xc3\xa4nt\xc3\xa4 olisi itse\xc3\xa4\xc3\xa4nkin seksuaalisesti h\xc3\xa4iritty.\n_START_SECTION_\nTavoitteet\n_START_PARAGRAPH_\nKampanja keskittyy nuoriin naisiin, jotka ovat kokeneet seksuaalista hyv\xc3\xa4ksik\xc3\xa4ytt\xc3\xb6\xc3\xa4 tai h\xc3\xa4irint\xc3\xa4\xc3\xa4. Just Be Inc.:n mukaan Yhdysvalloissa monilla asiantuntijatahoilla ei ole resursseja tarjota apua kaikille nuorille naisille. Ongelma on n\xc3\xa4ht\xc3\xa4viss\xc3\xa4 erityisesti afroamerikkalaisten naisten keskuudessa, sill\xc3\xa4 heill\xc3\xa4 on kulttuurillisista syist\xc3\xa4 keskim\xc3\xa4\xc3\xa4rin korkeampi kynnys kertoa kokemastaan h\xc3\xa4irinn\xc3\xa4st\xc3\xa4. Kampanjan keski\xc3\xb6ss\xc3\xa4 olikin alun perin tarve n\xc3\xa4ytt\xc3\xa4\xc3\xa4 afroamerikkalaisille naisille, etteiv\xc3\xa4t he ole yksin kokemustensa kanssa._NEWLINE_Just Be Inc.:n tavoitteena on Me Too -ohjelman avulla kehitt\xc3\xa4\xc3\xa4 erilaisia tukiverkostoja, kuten maanlaajuinen puhelinpalvelu sek\xc3\xa4 nettisivu, joka tarjoaa ryhm\xc3\xa4keskustelumahdollisuuksia Yhdysvaltojen eri kaupungeissa ja osavaltioissa.\n_START_SECTION_\nHuomio sosiaalisessa mediassa\n_START_PARAGRAPH_\nMe Too -tunniste levisi sosiaalisessa mediassa nopeasti todella laajalle. Ensimm\xc3\xa4isen vuorokauden aikana #MeToo-tunnistetta k\xc3\xa4ytettiin Twitteriss\xc3\xa4 yli 500\xc2\xa0000 kertaa ja Facebookissa 12 miljoonaa kertaa. Somehuomion my\xc3\xb6t\xc3\xa4 kampanjan painotus laajeni alkuper\xc3\xa4isest\xc3\xa4 kontekstistaan my\xc3\xb6s muun muassa ty\xc3\xb6paikoilla tapahtuvaan seksuaaliseen h\xc3\xa4irint\xc3\xa4\xc3\xa4n._NEWLINE_Julkisuuden henkil\xc3\xb6ist\xc3\xa4 Me Too -tunnistetta ovat k\xc3\xa4ytt\xc3\xa4neet muun muassa Lady Gaga, Sheryl Crow, Ellen DeGeneres, Bj\xc3\xb6rk, Angelina Jolie, Jennifer Lawrence ja Rupi Kaur.\n_START_SECTION_\nHarvey Weinstein\n_START_PARAGRAPH_\nYksi tunnetuimmista Me Too -kampanjan my\xc3\xb6t\xc3\xa4 esiin nousseista tapauksista on yhdysvaltalaista elokuvatuottaja Harvey Weinsteinia vastaan nostetut syytteet. N\xc3\xa4yttelij\xc3\xa4 Ashley Judd syytti Weinsteinia seksuaalisesta ahdistelusta lokakuussa 2017 The New York Times -lehden artikkelissa. Weinsteinin v\xc3\xa4itet\xc3\xa4\xc3\xa4n ahdistelleen lukuisia naisia vuosikymmeni\xc3\xa4 kest\xc3\xa4neell\xc3\xa4 urallaan, mink\xc3\xa4 seurauksena h\xc3\xa4n joutui esimerkiksi eroamaan The Weinstein Companyn johdosta ja Oscar-akatemia erotti h\xc3\xa4net j\xc3\xa4senyydest\xc3\xa4. Juddin syyt\xc3\xb6sten my\xc3\xb6t\xc3\xa4 muitakin uhreja astui julkisuuteen. Muun muassa Angelina Jolie, Gwyneth Paltrow ja L\xc3\xa9a Seydoux syyttiv\xc3\xa4t Weinsteinia seksuaalisesta h\xc3\xa4irinn\xc3\xa4st\xc3\xa4.\n_START_SECTION_\nTaide ja kulttuuri\n_START_PARAGRAPH_\nMe Too -kampanja on her\xc3\xa4tt\xc3\xa4nyt paljon keskustelua taide- ja kulttuurialalla. Kampanja ravisutti koko Yhdysvaltojen elokuva-alaa, sill\xc3\xa4 joukossa oli paljon tunnettuja nimi\xc3\xa4. Los Angelesin syytt\xc3\xa4j\xc3\xa4viranomaiset p\xc3\xa4\xc3\xa4ttiv\xc3\xa4t marraskuussa 2017 perustaa erillisen yksik\xc3\xb6n tutkimaan Hollywoodin h\xc3\xa4irint\xc3\xa4syyt\xc3\xb6ksi\xc3\xa4. Yksik\xc3\xb6n perustamista on pidetty merkkin\xc3\xa4 siit\xc3\xa4, kuinka merkitt\xc3\xa4v\xc3\xa4 ongelma ahdistelu on elokuva-alalla._NEWLINE_Seksuaaliss\xc3\xa4vytteisten taideteosten poistamisesta museoista ja gallerioista on keskusteltu jo ennen Me Too -kampanjaa. Kampanjan my\xc3\xb6t\xc3\xa4 keskustelu on noussut j\xc3\xa4lleen pinnalle. Manchesterin taidegalleriassa kampanja vaikutti John William Waterhousen \xe2\x80\x9dHylas and the Nymphs\xe2\x80\x9d (1896) -maalauksen v\xc3\xa4liaikaiseen poistamiseen. Maalauksessa nuoret nymfit viettelev\xc3\xa4t komeaa nuorukaista kohti houkutuksia, jotka lopulta johtavat h\xc3\xa4nen kuolemaansa. Taulun poistamisen my\xc3\xb6t\xc3\xa4 galleriaa syytettiin sensuurista, mutta museo puolustelee tekoaan halulla her\xc3\xa4tt\xc3\xa4\xc3\xa4 keskustelua._NEWLINE_Ateneumin kokoelmiin kuuluvaa Akseli Gallen-Kallelan taulua Aino-taru (1891) pyydet\xc3\xa4\xc3\xa4n aika ajoin poistettavaksi n\xc3\xa4kyvilt\xc3\xa4 yleis\xc3\xb6toiveiden johdosta, sill\xc3\xa4 jotkut kokevat sen sis\xc3\xa4ll\xc3\xb6lt\xc3\xa4\xc3\xa4n sopimattomaksi. Taideteoksessa vanha V\xc3\xa4in\xc3\xa4m\xc3\xb6inen havittelee Joukahaisen alastonta Aino-sisarta, jonka t\xc3\xa4m\xc3\xa4 on luvannut V\xc3\xa4in\xc3\xa4m\xc3\xb6iselle puolisoksi. Vaikka yht\xc3\xa4k\xc3\xa4\xc3\xa4n suoraan #metoo-liikehdinn\xc3\xa4st\xc3\xa4 johtuvaa Aino-taru-taulun poistovaatimusta ei ole tullut, se on osaltaan nostanut pintaan keskustelua seksuaaliss\xc3\xa4vytteisten taideteosten poistamisesta Suomessa.\n_START_SECTION_\nN\xc3\xa4kemyksi\xc3\xa4 kampanjasta\n_START_PARAGRAPH_\nTy\xc3\xb6oikeuden professori Seppo Koskinen kertoi iloitsevansa kampanjasta, sill\xc3\xa4 se on nostanut esiin seksuaalisen h\xc3\xa4irinn\xc3\xa4n yleisyyden. H\xc3\xa4n kertoi odottaneensa ahdistelukeskustelun koskevan lis\xc3\xa4ksi ty\xc3\xb6el\xc3\xa4m\xc3\xa4\xc3\xa4, jossa h\xc3\xa4irint\xc3\xa4 on yll\xc3\xa4tt\xc3\xa4v\xc3\xa4n yleist\xc3\xa4. Koskisen mielest\xc3\xa4 muutaman kuukauden ehdollinen vankeusrangaistus olisi sakon ohella oiva keino muistuttaa ilmi\xc3\xb6n vakavuudesta ja vastenmielisyydest\xc3\xa4._NEWLINE_Ven\xc3\xa4j\xc3\xa4n presidentin Vladimir Putinin mukaan jokaisessa sivistyneess\xc3\xa4 maassa poliisin ja oikeuslaitoksen t\xc3\xa4ytyy hoitaa kyseisenlaiset tapaukset. Putin ihmetteli, miksi tapauksia nostetaan esiin 10, 20 tai 30 vuotta v\xc3\xa4itettyjen tapahtumien j\xc3\xa4lkeen. Putinin mielest\xc3\xa4 tapauksiin liittyvi\xc3\xa4 kysymyksi\xc3\xa4 ja konkreettisia tapauksia ei pit\xc3\xa4isi tehd\xc3\xa4 jonkinlaiseksi kampanjaksi.\n_START_SECTION_\nKritiikki\xc3\xa4\n_START_PARAGRAPH_\nKirjailija Margaret Atwoodin mukaan Me Too -kampanja on seurausta rikkin\xc3\xa4isest\xc3\xa4 oikeusj\xc3\xa4rjestelm\xc3\xa4st\xc3\xa4. H\xc3\xa4n vaatii parempaa l\xc3\xa4pin\xc3\xa4kyvyytt\xc3\xa4 erityisesti tapaukseen, jossa entist\xc3\xa4 yliopistoprofessoria Steven Gallowayta syytettiin seksuaalisesta h\xc3\xa4irinn\xc3\xa4st\xc3\xa4. Atwood vetoaa yht\xc3\xa4l\xc3\xa4isiin ihmisoikeuksiin toteamalla, ett\xc3\xa4 niiden tukeminen ei ole sotimista naisia vastaan. H\xc3\xa4n siis vaatii tasa-arvoa ja sit\xc3\xa4, ett\xc3\xa4 miehi\xc3\xa4 kuunneltaisiin tapauksissa enemm\xc3\xa4n. Ranskalainen n\xc3\xa4yttelij\xc3\xa4t\xc3\xa4r Catherine Deneuve ja joukko muita tunnettuja ranskalaisnaisia julkaisivat Le Monde -sanomalehdess\xc3\xa4 kirjoituksen, jossa he v\xc3\xa4itt\xc3\xa4v\xc3\xa4t Me Too -kampanjan menneen liian pitk\xc3\xa4lle ja johtaneen miesten syyllist\xc3\xa4miseen. Kirjoitus her\xc3\xa4tti keskustelua, ja Ranskassa feministit sek\xc3\xa4 useat naispoliitikot ovat tuominneet kirjoitukset._NEWLINE_Suomessa kirjailija Pirkko Saision mielest\xc3\xa4 Me Toon puitteissa on \xe2\x80\x9dniin sanotusti menty yli\xe2\x80\x9d. Saision mukaan seksuaaliseen h\xc3\xa4irint\xc3\xa4\xc3\xa4n on puututtava, mutta Me Toon yhteydess\xc3\xa4 puhutaan \xe2\x80\x9daika sekaisin monista asioista\xe2\x80\x9d, kuten Lauri T\xc3\xb6rh\xc3\xb6sen sek\xc3\xa4 Aku Louhimiehen tapauksissa, joissa toista syytet\xc3\xa4\xc3\xa4n seksuaalisesta h\xc3\xa4irinn\xc3\xa4st\xc3\xa4 ja toista kyseenalaisista ohjaustavoista. Saisio ei my\xc3\xb6sk\xc3\xa4\xc3\xa4n osaa sanoa, onko tarpeellista vet\xc3\xa4\xc3\xa4 yksityisi\xc3\xa4 ihmisi\xc3\xa4 n\xc3\xa4in julkisuuteen. Lis\xc3\xa4ksi Saisio per\xc3\xa4\xc3\xa4 vastuuta yhteis\xc3\xb6ilt\xc3\xa4 ja ihmettelee, miksei kyseisiin h\xc3\xa4irint\xc3\xb6ihin ole aikoinaan puututtu, vaikka niill\xc3\xa4 on v\xc3\xa4ist\xc3\xa4m\xc3\xa4tt\xc3\xa4 ollut paljon silminn\xc3\xa4kij\xc3\xb6it\xc3\xa4. H\xc3\xa4nen mielest\xc3\xa4\xc3\xa4n ei ole \xe2\x80\x9dkauhean rohkeaa huutaa kuorossa mit\xc3\xa4\xc3\xa4n asiaa\xe2\x80\x9d ja massaliikkeet ovat aina pelottavia._NEWLINE_Perussuomalaisten kansanedustaja Teuvo Hakkarainen kertoi pit\xc3\xa4v\xc3\xa4ns\xc3\xa4 Me Too -kampanjaa \xe2\x80\x9dh\xc3\xb6mpp\xc3\xa4n\xc3\xa4\xe2\x80\x9d. H\xc3\xa4nen mukaansa seksuaalinen ahdistelu ei j\xc3\xa4t\xc3\xa4 uhriin j\xc3\xa4lki\xc3\xa4.\n_START_SECTION_\nKampanjan vaikutukset Suomessa\n_START_PARAGRAPH_\nMe Too -kampanja sai merkitt\xc3\xa4v\xc3\xa4sti huomiota my\xc3\xb6s Suomessa. Suomalaisista julkisuuden henkil\xc3\xb6ist\xc3\xa4 kampanjaan osallistuivat muun muassa muusikot Paula Vesala, Chisu ja toimittaja Hanna Sumari. My\xc3\xb6s koomikko Iikka Kivi osallistui kampanjaan my\xc3\xb6nt\xc3\xa4m\xc3\xa4ll\xc3\xa4 Facebook-sivuillaan syyllistyneens\xc3\xa4 itse seksuaaliseen h\xc3\xa4irint\xc3\xa4\xc3\xa4n, ja h\xc3\xa4n korostikin, ett\xc3\xa4 my\xc3\xb6s tekij\xc3\xb6iden tulisi astua esiin._NEWLINE_Me Too -kampanjan my\xc3\xb6t\xc3\xa4 Suomessa nousi laajasti esiin Lauri T\xc3\xb6rh\xc3\xb6sen tapaus. Palkittu elokuvaohjaaja ja elokuvakerronnan professori Lauri T\xc3\xb6rh\xc3\xb6nen on lukuisten naisten mukaan h\xc3\xa4irinnyt heit\xc3\xa4 seksuaalisesti 1980- ja 2000-lukujen v\xc3\xa4lisen\xc3\xa4 aikana. T\xc3\xb6rh\xc3\xb6sen kollegana Aalto-yliopiston taideteollisessa korkeakoulussa toiminut lavastusosaston professori Katriina Ilmaranta toteaa h\xc3\xa4irinn\xc3\xa4n muodostuneen suorastaan sukupolvikokemukseksi. Me Too -kampanjan aikana monet entiset opiskelijat ovat kertoneet h\xc3\xa4irint\xc3\xa4kokemuksistaan. Yle Teema -kanava j\xc3\xa4tti kohun vuoksi esitt\xc3\xa4m\xc3\xa4tt\xc3\xa4 T\xc3\xb6rh\xc3\xb6sen Insiders-elokuvan. T\xc3\xb6rh\xc3\xb6nen on esitt\xc3\xa4nyt julkisen anteeksipyynn\xc3\xb6n STT:n (Suomen Tietotoimisto) kautta._NEWLINE_Laulaja Tomi Mets\xc3\xa4keto irtisanottiin Mamma Mia! -musikaalista ja T\xc3\xa4hdet, t\xc3\xa4hdet -televisio-ohjelmasta kampanjan my\xc3\xb6t\xc3\xa4 esiin nousseiden h\xc3\xa4irint\xc3\xa4tapausten vuoksi. My\xc3\xb6s Mets\xc3\xa4kedon kanssa sovittuja joulukonsertteja ja muita esiintymisi\xc3\xa4 peruttiin. Syyskuussa 2018 Mets\xc3\xa4keto arvioi itse menett\xc3\xa4neens\xc3\xa4 kohun vuoksi noin 90 prosenttia t\xc3\xb6ist\xc3\xa4\xc3\xa4n ja k\xc3\xa4rsineens\xc3\xa4 noin 80\xc2\xa0000 euron ansionmenetykset. Mets\xc3\xa4keto on haastanut Mamma Mia! -musikaalin tuotantoyhti\xc3\xb6n oikeuteen ja vaatii t\xc3\xa4lt\xc3\xa4 30\xc2\xa0000 euron korvauksia ty\xc3\xb6suhteen perusteettomasta irtisanomisesta._NEWLINE_Helsingin k\xc3\xa4r\xc3\xa4j\xc3\xa4oikeus tuomitsi lokakuussa 2018 nelj\xc3\xa4 naista Tomi Mets\xc3\xa4kedon kunnian loukkaamisesta 25 p\xc3\xa4iv\xc3\xa4sakkoon. Naiset olivat Facebookissa ja Twitteriss\xc3\xa4 lokakuussa 2017 julkaisemissaan kirjoituksissa v\xc3\xa4itt\xc3\xa4neet Mets\xc3\xa4kedon syyllistyneen seksuaalirikoksiin ja k\xc3\xa4ytt\xc3\xa4neet h\xc3\xa4nest\xc3\xa4 halventavia ilmaisuja. Kirjoittelu oli ollut osa laajempaa, muun muassa Facebookin suljetussa CIA Naisten Olohuone -ryhm\xc3\xa4ss\xc3\xa4 loka- ja marraskuussa 2017 k\xc3\xa4yty\xc3\xa4 keskustelua. Oikeus katsoi kirjoitusten aiheuttaneen Mets\xc3\xa4kedolle vahinkoa, yleist\xc3\xa4 halveksuntaa ja henkisi\xc3\xa4 k\xc3\xa4rsimyksi\xc3\xa4. Kukaan tuomituista ei ollut koskaan tavannut Mets\xc3\xa4ketoa henkil\xc3\xb6kohtaisesti. Lis\xc3\xa4ksi syytetyt tuomittiin korvaamaan yhteisvastuullisesti Mets\xc3\xa4kedon oikeudenk\xc3\xa4yntikuluja yli 7\xc2\xa0400 euron arvosta. Kyseess\xc3\xa4 oli Suomen ensimm\xc3\xa4inen Me Too -kampanjasta aiheutunut oikeudenk\xc3\xa4ynti.\n_START_SECTION_\nKampanjan vaikutukset Ruotsissa\n_START_PARAGRAPH_\nRuotsalainen teatterinjohtaja Benny Fredriksson teki itsemurhan. H\xc3\xa4nt\xc3\xa4 oli syytelty 16 vuoden aikana v\xc3\xa4itetysti tapahtuneista teoista._NEWLINE_Televisiojuontaja Martin Timelli\xc3\xa4 syyteltiin mediassa. H\xc3\xa4nen ohjelmansa TV4-kanavalla peruttiin._NEWLINE_Ruotsalainen julkisen sanan neuvostoa vastaava median valvontaelin, Ruotsin lehdist\xc3\xb6komitea PON antoi yliampuvasta #metoo-uutisoinnista langettavia p\xc3\xa4\xc3\xa4t\xc3\xb6ksi\xc3\xa4 maan merkitt\xc3\xa4vimmille sanomalehdille. Komitean mukaan syyt\xc3\xb6ksiss\xc3\xa4 oli liian hatarat perusteet ja uutisointi oli omiaan aiheuttamaan harmia.\n_START_SECTION_\n#L\xc3\xa4\xc3\xa4ppij\xc3\xa4\n_START_PARAGRAPH_\nEnnen Me Too -somekampanjan perustamista, suomalaiset jakoivat Twitteriss\xc3\xa4 seksuaalisen ahdistelun kokemuksiaan tunnisteella #l\xc3\xa4\xc3\xa4ppij\xc3\xa4. L\xc3\xa4\xc3\xa4ppij\xc3\xa4-kampanjan aloitti tammikuussa 2016 oululainen Satu Lapinlampi toisen, anonyymin\xc3\xa4 pysyttelev\xc3\xa4n henkil\xc3\xb6n kanssa. Suomalaisista julkisuudenhenkil\xc3\xb6ist\xc3\xa4 muun muassa muusikko Paula Vesala ja poliitikko Outi Alanko-Kahiluoto jakoivat kokemuksiaan sosiaalisessa mediassa tunnisteella #l\xc3\xa4\xc3\xa4ppij\xc3\xa4.'